Náttúrufræðistofa Kópavogs fagnar 30 ára starfsafmæli laugardaginn 7. desember . Af því tilefni verður leitað í upprunann og sýndir munir úr skeljasafni , steinasafni og fuglasafni Náttúrufræðistofunnar í anddyri hennar . Söfnin voru keypt á fyrstu árum stofunnar . Einnig verður upphaf og saga Náttúrufræðistofunnar rakin í máli og myndum á flatskjá . Afmælisveisla verður svo haldin kl. 15:00 og eru allir velkomnir . Elsta skjal í vörslu Náttúrufræðistofunnar er dagsett 27. september 1970 og er hvatning Árna Waag , kennara í Kópavogi , til bæjaryfirvalda um að setja á stofn náttúrugripasafn og kaupa skeljasafn Kópavogsbúans Jóns Bogasonar en hann hafði verið um skeið starfsmaður Hafrannsóknastofnunar . Náttúrufræðistofa Kópavogs var stofnuð árið 1983 . Í upphafi samanstóð safngripakosturinn af áðurnefndu skeljasafni Jóns Bogasonar og fuglasafni Hans Jörgensens sem var fyrsti skólastjóri Vesturbæjarskóla í Reykjavík , en Kópavogsbær keypti þessi söfn . Auk þess keypti bærinn hluta af steinasafni Halldórs Péturssonar en Halldór og kona hans Svava Jónsdóttir gáfu restina af safninu . Stærst þessara safna var skeljasafnið en auk söfnunargleðinnar var Jón Bogason afbragðs teiknari og seinna gaf Jón Náttúrufræðistofunni eftirprent af mörgum teikninga sinna . Eintök úr þessum upprunasöfnum verða sem fyrr segir til sýnis í anddyrinu sem og og eftirprentanir af teikningum Jóns af skel - og krabbadýrum . Þá verður gestum Safnahússins boðið upp á afmælisköku á afmælisdaginn . Forstöðumaður Náttúrufræðistofu Kópavogs er Finnur Ingimarsson .